Title: ประกาศกระทรวงมหาดไทย เรื่อง กำหนดอัตราค่าบริการและค่าใช้จ่ายที่เรียกเก็บจากคนหางาน

ประกาศกระทรวงมหาดไทย

ประกาศกระทรวงมหาดไทย
เรื่อง
กำหนดอัตราค่าบริการและค่าใช้จ่ายที่เรียกเก็บจากคนหางาน[๑]

อาศัยอำนาจตามความในมาตรา
๒๖ และมาตรา ๔๗ แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
รัฐมนตรีว่าการกระทรวงมหาดไทยออกประกาศไว้ ดังต่อไปนี้

ข้อ ๑ 
ผู้รับอนุญาตจัดหางานในประเทศจะเรียกหรือรับค่าบริการจากคนหางานได้ไม่เกินอัตราร้อยละยี่สิบห้าของค่าจ้างรายเดือนที่คนหางานจะได้รับจากนายจ้างในเดือนแรก
หรือในระยะเวลาสามสิบวันแรกที่คนหางานเข้าทำงาน

ข้อ ๒ 
ผู้รับอนุญาตจัดหางานเพื่อไปทำงานในต่างประเทศ จะเรียกหรือรับค่าบริการจากคนหางานได้ไม่เกินจำนวนค่าจ้างรายเดือนที่คนหางานจะได้รับจากนายจ้างในเดือนแรกหรือในระยะเวลาสามสิบวันแรกที่คนหางานเข้าทำงาน
สำหรับสัญญาจ้างที่มีระยะเวลาไม่น้อยกว่าหนึ่งปี
ในกรณีสัญญาจ้างมีระยะเวลาน้อยกว่าหนึ่งปี ให้ลดค่าบริการลงตามส่วน
นอกจากค่าบริการตามวรรคหนึ่ง
ผู้รับอนุญาตจัดหางานเพื่อไปทำงานในต่างประเทศจะเรียกหรือรับค่าใช้จ่ายเท่าที่จ่ายจริงตามรายการจากคนหางานได้ไม่เกินอัตราดังต่อไปนี้
(๑)
ค่าทดสอบฝีมือหรือความสามารถห้าร้อยบาท
(๒)
ค่าตรวจสุขภาพห้าร้อยบาท
(๓)
ค่าเดินทางไปทำงานของคนหางานหนึ่งหมื่นห้าพันบาท

ประกาศ ณ วันที่ ๑๐
มกราคม ๒๕๒๙
พลเอก สิทธิ  จิรโรจน์
รัฐมนตรีว่าการกระทรวงมหาดไทย

อุษมล/ผู้จัดทำ
๒๗ ธันวาคม ๒๕๕๔

[๑] ราชกิจจานุเบกษา
เล่ม ๑๐๓/ตอนพิเศษ ๑๔/หน้า ๔/๓๐ มกราคม ๒๕๒๙